Eiropas čempionāta kvalifikācijas pirmā kārta volejbolā U-16 jaunietēm notiks Daugavpilī Sporta ziņas
No 11. līdz 14. martam Daugavpils Bērnu un jaunatnes sporta skolā, Kandavas ielā 17A, Austrumeiropas Volejbola zonālās asociācijas čempionāta ietvaros norisināsies Eiropas čempionāta kvalifikācijas pirmā kārta volejbolā meitenēm U-16 vecuma grupā.
Tikai ceturtdien Ministru kabineta sēdē tika nolemts, ka sacensības Daugavpilī, kurās piedalās valstu izlašu sportisti, kas jaunāki par 18 gadiem, drīkstēs notikt.
"Līdz nedēļas vidum nebija zināms, vai šīs sacensības Latvijā valdošo Covid-19 ierobežojumu ietvaros vispār varēs sarīkot," gandarīts par iznākumu ir Latvijas nacionālo izlašu koordinators Arturs Vitkovskis. "Liels paldies Izglītības un zinātnes ministrijai un atbildīgajiem ministrijas darbiniekiem par grozījumu Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu" virzīšanu. Un liels paldies visu iesaistīto valstu volejbola federācijām, ka tās līdz pēdējam brīdim ticēja, ka sacensības notiks Latvijā".
Ievas Ņečiporukas trenētā Latvijas U-16 meiteņu izlase kvalifikācijas turnīrā Daugavpilī grupā spēlēs ar Polijas, Lietuvas un Baltkrievijas vienaudzēm. Otrajā grupā par vietu sadalījumu cīnīsies Igaunija, Gruzija, Krievija un Ukraina. Katrā no grupām komandas izspēlēs apļa turnīru, nosakot vietu sadalījumu. Turnīra pēdējā dienā savstarpējās spēlēs tiksies apakšgrupu pirmo, otro, trešo un ceturto vietu ieguvušās komandas, nosakot galīgo vietu sadalījumu čempionātā.
Jau pirmdien Latvijā ieradīsies Gruzijas komanda, otrdien – Krievija, Igaunija un Ukraina, bet trešdien – Polija, Lietuva un Baltkrievija.
Katras zonālās asociācijas labākā izlase kvalificējas finālturnīram, otrās līdz sestās vietas ieguvējas iegūs ceļazīmi uz Eiropas meistarsacīkšu kvalifikācijas turnīra otro kārtu.
Sacensību kalendārs:
11/03/2021
13:00 Igaunija : Ukraina (A Grupa)
15:00 Gruzija : Krievija (A Grupa)
17:00 Lietuva : Baltkrievija (B Grupa)
19:00 Latvija : Polija (B Grupa)
12/03/2021
13:00 Ukraina : Krievija (A Grupa)
15:00 Igaunija : Gruzija (A Grupa)
17:00 Polija : Baltkrievija (B Grupa)
19:00 Latvija : Lietuva (B Grupa)
13/03/2021
13:00 Krievija : Igaunija (A Grupa)
15:00 Ukraina : Gruzija (A Grupa)
17:00 Polija : Lietuva (B Grupa)
19:00 Baltkrievija : Latvija (B Grupa)
14/03/2021
11:00 Spēle par 7. vietu
13:00 Spēle par 5. vietu
15:00 Spēle par 3. vietu
17:00 Fināls
Iepriekšējo Austrumeiropas Volejbola zonālās asociācijas (EEVZA) turnīru Latvijas Volejbola federācija rīkoja Daugavpilī 2019. gadā. Sadarbībā ar pilsētas vadību lielus volejbola pasākumus gan starptautiskā, gan nacionālā mērogā Daugavpilī plānots rīkot arī turpmāk.
Svarīgi! Spēles notiks bez skatītājiem! Spēles būs vērojamas "Facebook" tiešraidē @VolejbolsLV kontā.
Vairāk par Eiropas čempionāta kvalifikācijas pirmo kārtu U-16 jaunietēm lasiet šeit: https://www.cev.eu/Competition-Area/Competition.aspx?ID=1276&PID=1997
Informācija www.volejbols.lv